Birthe Skaarup (DF), 2007-01-10:
Socialdemokraterne har tidligere fremsat forslag, der er identiske med dette, om, at man skal sikre kapaciteten til udarbejdelse af en handlingsplan for ældre medicinske patienter.
Og der er også tidligere fremsat de forskellige elementer i forslagene, som står her på papiret i dag.
Socialdemokraterne mener, at man skal ind og se på den lejlighedsvise overbelægning på sygehusafdelingerne, og at der skal ske en forbedring af rekruttering og fastholdelse af personale på de medicinske afdelinger.
De peger også på, at patientforløbene skal være mere effektive, og på, at rehabilitering skal forbedres.
Desuden ønskes det også fra partiets side, at der sker en udbygning af den sundhedsfremmende indsats i ældreplejen for at aflaste sygehusene, og at man om muligt behandler de ældre i eget hjem samt angiver mål for indsatsen mod og kortlægningen af den lejlighedsvise overbelægning.
Det passer efter Dansk Folkepartis vurdering ikke, idet vi gentagne gange i de senere år har fået tilført flere ressourcer til området.
Det var derfor, jeg nævnte alle de her ting – jeg ville om muligt prøve at tilbagevise nogle af dem.
For der er jo, og det må fru Lise von Seelen også indrømme, fundet mange ressourcer til det her område, og det er et område, der er blevet opprioriteret.
Hele meraktivitetspuljen er kommet de medicinske patienter til gode.
Som gruppe skal de ældre medicinske patienter naturligvis ikke have ringere tilbud, og det er også flere gange påpeget, at alderen ikke må diskriminere patienter.
Så vil jeg godt sige, at den nye struktur, som er igangsat den 1. januar 2007, lægger kraftigt op til, at der skal indgås sundhedsaftaler mellem kommuner og sygehusene.
Det synes jeg også er væsentligt.
Men også forebyggelsen er vigtig i den her sammenhæng.
Det var derfor, at vi i Dansk Folkeparti for flere år siden prioriterede gratis influenzavaccinationer til folk over 65 år, netop fordi det kunne minimere indlæggelser af ældre med influenza og de sygdomme, der følger med.
Det er taget positivt op i amterne, idet de giver udtryk for, at de kan måle nedgang i antallet af indlæggelser af ældre patienter.
Der blev også fra 2007 faktisk sammen med regeringen afsat midler, så også førtidspensionister og andre grupper kunne få en gratis influenzavaccination.
Jeg er overbevist om, at hvis vi får den procentdel højere op på det her område, vil vi også se færre indlæggelser.
Der er også andre områder, hvor der er sket en forøgelse af ressourcer både til den geriatriske patient, til en styrkelse af indsatsen for KOLpatienter samt til sammenhæng og kvalitet i genoptræningen.
Vi har afsat penge til akutsengestuer, demensområdet og gennem de senere år til sundhedscentre netop for at følge op på rehabilitering og genoptræning.
Jeg vil også godt sige, at med den økonomi, der blev forhandlet på plads, 1,3 mia. kr. i 2007 til regionerne, har de også et stort ansvar for at gå ind og sørge for netop at pege på de områder, der er vigtige.
Så vil jeg godt nævne kontaktpersonordningen.
Der er ingen tvivl om, at den vil give klare forbedringer i fremtiden for den gruppe patienter, men vi skal naturligvis hele tiden have nogle mål for forbedring i sygehussektoren, det vil jeg give fru Lise von Seelen ret i, vi skal hele tiden fokusere på det.
Patientforløbene, patientsikkerheden samt kvalitetsmålingerne og kvalitetsreformen mener jeg skal og vil styrke fremtidens styreform på sygehusområdet.
Det er områder, som lægger vægt på faglig kvalitet, professionel omsorg, men også tryghed og menneskelighed i hospitalsbehandlingen, og det synes jeg er meget vigtigt.
Der er som sagt ingen tvivl, at vi hele tiden kan forbedre indsatsen, og det skal man naturligvis være åben over for.
Jeg vil godt sige, at vi ikke kan støtte det her forslag.
Vi tager gerne del i hele udvalgsbehandlingen og ser, om der kommer nye ting frem.
Men jeg synes, at vi skal se resultatet af den indsats, der er så højt prioriteret og så målrettet i øjeblikket, ikke fordi de ældre ikke er en vigtig gruppe, men fordi der er sat så mange ting i gang, som skal virke.